Salla Lintonen

Ura

Lintonen valmistui Metropolia-ammattikorkeakoulusta esittävän taiteen koulutusohjelmasta teatteri-ilmaisun ohjaajaksi vuonna 2009. Valmistumisensa jälkeen hän muutti Ranskaan, jossa hän jatkoi Suomessa alkanutta näyttelijänuraansa.  
Keväällä 2012 Lintonen valittiin lyonilaisen Compagnie des Asphodèlesin produktioon Les Irrévérencieux, jossa kohtasivat kolme esittävän taiteen lajia: commedia dell’arte, breakdance ja beatbox, ja joka voitti paikallisen lehdistön Coup de Coeur -kunniamaininnan Avignonin teatterifestivaaleilla kesällä 2013.  
Kesällä 2013 Lintonen esiintyi taiteilija Riikka Kuoppalan videoteoksessa Singing for Lenin (2013), joka oli esillä Lyonin Subsistances-nykytaidekeskuksessa syys- ja lokakuussa 2013. Vuonna 2014 Lintonen oli residenssissä teatteriseurue Compagnie Michel Tallaronin kanssa Musée d’art et d’archéologie de Valencessa ja esiintyi siellä näytelmässä Attends-moi à la porte de la mer. Hän näytteli televisioelokuvassa Merci pour tout Charles (ohjaus Ernesto Oña), vastanäyttelijänään Charlotte de Turckheim. Kesällä 2014 Les Irrévérencieux palasi Avignonin OFF-festivaaleille. Lintonen liittyi samana kesänä Et Compagnie-improvisaatioteatteriin, jonka kanssa hän esiintyi kolme vuotta lyonilaisissa Café-Théâtre-teattereissa. 
Les Irrévérencieux juhli kesällä 2015 sadatta esitystään 50-vuotisjuhlaansa viettävillä Avignonin OFF-teatterifestivaaleilla. Se kiersi ympäri Ranskaa, ja se esitettiin myös Martiniquessa Théâtre Aimé Césaire'issa ja Guadeloupessa.
Lintonen nähtiin syksyllä 2015 pitkästä aikaa suomalaisessa teoksessa: Pekka Niskasen Minä ja La Tourette-videoinstallaatio kertoi tarinan kuolemasta, seuraamisesta ja uhkailusta. Teos oli esillä Muu-galleriassa Helsingissä marraskuussa 2015. Koreografi ja elokuvaohjaaja Rami Hassounin palkittu lyhytelokuva Message To.. sai ensi iltansa niin ikään syksyllä 2015 ja on kiertänyt ympäri maailmaa useilla elokuvafestivaalilla. Lintonen näyttelee yhtä elokuvan päärooleista jo edesmenneen syyrialaisen aktivistin, runoilijan ja näyttelijän Fadwa Suleimanin kanssa.
Keväällä 2016 Les Irrévérencieux sai jatkoa, kun Compagnie des Asphodèles valitsi uudeksi näytelmäkseen Sorj Chalandonin romaanin Le Quatrième Mur'in dramatisoinnin. Sen ohjasi Luca Franceschi ja se valittiin heti Avignon OFF-teatterifestivaaleille sekä kansainväliselle Sens Interdits-festivaalilla Lyonissa. Le Quatrième Mur:in konsepti oli sekoittaa jälleen teatteriin beatboxausta ja tanssia, ja Lintonen kiersi esityksen kanssa vuosina 2016 - 2019 Ranskassa, Espanjassa, Sveitsissä, Martiniquessa, Uudessa Kaledoniassa, Ranskan Guayanassa ja Guadeloupessa L'Artchipel Scène Nationalessa (Guadeloupen kansallisteatteri).
Vuonna 2016 Lintonen valittiin kansainväliseen, Amerikkalaisen tuotantoyhtiön sarjaan A Billion to One (ohjaus Ingrid Franchi, 2017), jossa hän esitti virolaista ihmiskaupan uhria Katri Seppiä. Sarja on katsottavissa Amazon Prime:ssä ja Vimeo On Demand:issä. Elokuvateattereissa Lintonen nähtiin Madame Dufourin roolissa Serge Hazanaviciuksen esikoisohjauksessa Tout Là-Haut (To the Top), jonka ensi-ilta oli Ranskassa joulukuussa 2017. Lintonen on näytellyt Ranskassa myös televisiosarjoissa Paris Etc, Cassandre, Profilage ja Alice Nevers. Hänen viimeisin televisioroolinsa on Canal+ -kanavan sarjassa Engrenages (Spiral, ohj. Jean-Philippe Amar, 8. tuotantokausi). Suomessa Lintonen näytteli keväällä 2019 pienen roolin Juho Kuosmasen ohjaamassa tv-sarjassa Kakarat. 
Lintonen on myös innokas beatboxaaja ja hänen viimeisin roolinsa teatterissa oli musiikkinäytelmässä Là le feu (ohjaus ja käsikirjoitus Jonathan Lobos), joka käsittelee uhkaavasti lähestyvää ekokriisiä. Lintonen vastasi esityksen perkussioista beatboxaamalla.

Yksityiselämä

Lintosen äiti on journalisti-tutkija Kati Lintonen ja isä elokuvaohjaaja Ilmo Lintonen. Lintonen asuu aviopuolisonsa kanssa Ranskassa.